Incuintri a Aquilee
Di pre Gilberto Pressacco o vin za scrit alc, anzit, par dî la veretât, cuasi nuie rispiet al valôr dal om, dal studiôs e des sôs ricercjis su lis lidrîs alessandrinis di Aquilee.
O tornìn sul teme, in ocasion dal incuintri dal gnûf Arcivescul di Gurize bons. Radaelli cu la comunitât di Aquilee, che i à dât il benvignût domenie passade te nestre basiliche mari (un biel clime di fieste, ma e reste simpri buine la racomandazion di Ferruccio Tassin...).
"Incontro a Aquileia" (edizions Forum pe associazion Pressacco) al è il titul di un preziôs librut dal 2011 che al presente lis ricercjis storichis di pre Gilberto.
L'autôr Luca De Clara, gjornalist e insegnant di filosofie e storie, al compagne il letôr sui pas di Pressacco, des sôs primis intuizions nassudis confrontant i bai des Pentecostis des feminis di Palaçûl e Scjaraçule Maraçule notade ta "Il primo libro de' balli" di Giorgio Mainerio, fintremai a lis visitis che al veve fat in Alessandrie su lis olmis dai Terapeuts.
La publicazion e nas cun finalitâts didatichis (bielis ancje lis schedis di aprofondiment e la part finâl cuntun util cuestionari par verifiche), ma no je dome pes scuelis: il Friûl e i Furlans no son "cence storie", come che al diseve cualchidun. Al è dome che o sin un Popul che la scuele taliane, cu la complicitât di altris istituzions, e à tignût par agnorums tal analfabetisim de nestre lenghe e te ignorance de nestre storie. Ma nol è il câs di vaîsi simpri intor, recriminant ce che chei altris no àn fat, o no fasin, par nô.
Alc si è mot e ancje grazie a Luca De Clara un altri lusorut si è impiât su lis grandis pagjinis dal nestri passât. E o tornìn simpri sul pont centrâl dal resonament: al è dut tes nestris mans, se o volarìn continuâ a zontâ vueli ta chel ferâl clamât "Cussience e Cognossince" e tornâ a scuvierzi lis nestris lidrîs, o lassâ che si distudi dut in non di une omologazion frede e cence savôr.
fur_Latn fur_Latn fur_Latn fur_Latn fur_Latn fur_Latn fur_Latn